Hoče, 3.2.2017

**Univerza v Mariboru**

**Fakulteta za kmetijstvo in biosistemske vede**

razpisuje temo doktorske disertacije z naslovom:

**Kultivirane rastline kot indikatorji klimatskih sprememb od poznega holocena (železne dobe) do danes na območju južnega dela osrednje Evrope**

Mentor: izr. prof. dr. Andrej Šušek

Somentor: dr. Andrej Paušič, viš. pred.

**Problematika in cilji**

Makrobotanični ostanki dokazujejo, da je človek na območju južnega dela osrednje Evrope že v pozni železni dobi gojil številne rastline za potrebe lastne prehrane in prehrano živali, za izdelavo orodja in orožja, za gradnjo in druge aktivnosti. Tako v mnogih arheoloških najdiščih iz časa železne dobe, rimskega obdobja in kasnejšega obdobja velikega preseljevanja narodov (do 700 n.š.) najdemo v pokopnih grobiščih ter ostankih naselbin številna semena in ostanke žit, žitnih plevelov, plodov raznih vrst sadnega drevja in grmičevja ter ostanke drugih uporabnih rastlinskih vrst.

Danes vemo, da se je človek skozi zgodovino prilagajal kmetovanju bodisi z uvajanjem in uporabo novih načinov gojenja, kakor tudi z uvajanjem ali opuščanjem nekaterih vrst ali sort gojenih in drugih uporabnih rastlinskih vrst. Predvsem nagle klimatske spremembe od železne dobe naprej (nenavadno toplo podnebje Srednje Evrope okoli leta 1600, drastična ohladitev med leti 1770 do 1850), so narekovale izbiro bolje prilagojenih rastlinskih vrst in/ali genotipov ter po drugi strani opuščanje neprimernih, na klimatske razmere slabše prilagojenih rastlinskih materialov.

Poznavanje širšega nabora oz. pestrosti gojenih rastlinskih vrst (poljščin in vrtnin, krmnih rastlin, sadnih vrst) in časovno-prostorske dinamike spreminjanja le-teh skozi prej omenjeno zgodovinsko obdobje je še vedno nepopolno.

Temeljna naloga kandidata bo obdelava makroostankov rastlin in semen, najdenih v grobiščih različnih starosti, predvsem v SV Sloveniji. Kandidat bo material sistematsko določeval in opisoval. Z izbranimi laboratorijskimi, statističnimi in drugimi metodami bo določal ključne botanične, genetske in morfo-agronomske značilnosti recentnih genotipov nekaterih starih sadnih sort (znotraj rodov *Prunus*, *Pyrus* in *Ficus*). Samo delo bo najverjetneje racionalizirano in bo koncentrirano na enega od rodov: *Prunus*, *Pyrus* ali *Ficus.* Odvisno od preliminarnih raziskav pa bo lahko vključen tudi kakšen drugi rastlinski rod. Natančno definiranje je nemogoče, saj je bilo na tej problematiki do sedaj narejenih zelo malo znanstvenih raziskav.

Raziskave bodo potekale v okviru evropskega programa sodelovanja Interreg Slovenija-Avstrija z naslovom 'Paleokrajina Štajerske in njena biodiverziteta od prazgodovine do odkritja Novega sveta (PaleoDiversiStyria)' (2016-2019). Začetek raziskav je predviden za 01. oktober, 2017, zaključek (zagovor doktorata) pa najkasneje novembra 2020. Predvidena je objava najmanj treh znanstvenih člankov v JCR revijah.

Izbranemu kandidatu bodo plačani stroški šolnine doktorskega podiplomskega študija.

Kontaktni podatki:

Dr. Andrej Šušek
Pivola 10, 2311 Hoče, Slovenija

T: +386 2 320 90 00

M: +386 31 640 860

E: andrej.susek[@um.si](http://@um.si)